b'\n_START_ARTICLE_\nDunajska secesija\n_START_PARAGRAPH_\nV zgodovini umetnosti je secesija (lat. secessio = odstop) gibanje mladih slikarjev, kiparjev in arhitektov, ki so se v zadnjih letih 19. stoletja odcepili od tradicionalnih umetni\xc5\xa1kih slogov. Dunajska secesija (1897) je najpomembnej\xc5\xa1a veja tega gibanja, ker \xc5\xa1teje med svojimi predstavniki ve\xc4\x8d zelo znanih umetnikov.\n_START_SECTION_\nZgodovinsko ozadje\n_START_PARAGRAPH_\nV drugi polovici devetnajstega stoletja se je Dunaj zelo naglo razvijal. Gradbeni\xc5\xa1tvo je doseglo najvi\xc5\xa1ji vzpon pri pozidavi nove Ringstrasse, ki je bila v skladu z okusom \xc4\x8dasa opremljena z monumentalnimi zgradbami razli\xc4\x8dnih slogov. Proti temu eklekti\xc4\x8dnemu me\xc5\xa1anju slogov se je ob koncu stoletja postavila skupina mladih umetnikov, ki je iskala novih na\xc4\x8dinov umetni\xc5\xa1kega izra\xc5\xbeanja. Otto Wagner in Joseph Maria Olbrich sta s prakti\xc4\x8dnimi primeri pokazala nove smeri v arhitekturi. Isto\xc4\x8dasno so se zavzeli za novo pojmovanje umetnosti tudi nekateri slikarji, predvsem Gustav Klimt in Egon Schiele. Tradicionalisti se seveda niso strinjali z njihovimi pogledi in so na\xc4\x8drtno zavra\xc4\x8dali vsako novo idejo. Zato je 3. aprila 1897 devetnajst mladih umetnikov izstopilo iz Dunajske Akademije (Wiener K\xc3\xbcnstlerhaus) in ustanovilo novo dru\xc5\xa1tvo \xe2\x80\x93 Dunajsko secesijo. Novo dru\xc5\xa1tvo umetnikov je izzvalo globok odmev v kulturnem \xc5\xbeivljenju Dunaja. Secesija je postala trenutna moda in bogati dunaj\xc4\x8dani so postali pravi meceni umetnikom nove smeri.\n_START_SECTION_\nGlavni predstavniki\n_START_PARAGRAPH_\nKer so bili predstavniki dunajske secesije nedvomno izredno talentirani umetniki, so njihova dela pre\xc5\xbeivela trenutno modo in se uveljavila kot svetovno priznane mojstrovine. Klimt je s svojo izvirnostjo odprl pot do moderne umetnosti. Schiele in njegovo tragi\xc4\x8dno ustvarjanje spada med prve ekspresioniste. Olbrich je nakazal pot moderni arhitekturi in Wagner ter njegov sodelavec Josef Hoffmann sta v mnogih delih dokazala vsestransko uporabnost novih idej. Posebno mesto zavzema Koloman Moser, ki se je posvetil poslikavi vitraj in tapiserij.'